Document ID: 31994R1754

ΚΑΝΟΝΙΣΜΟΣ (ΕΚ) αριθ. 1754/94 ΤΗΣ ΕΠΙΤΡΟΠΗΣ της 18ης Ιουλίου 1994 για την τροποποίηση των κανονισμών (ΕΟΚ) αριθ. 3477/92 και (ΕΟΚ) αριθ. 3478/92 στον τομέα του ακατέργαστου καπνού όσον αφορά τον καθορισμό ορισμένων προθεσμιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2075/92 του Συμβουλίου της 30ής Ιουνίου 1992 για την κοινή οργάνωση αγοράς του ακατέργαστου καπνού (1), και ιδίως το άρθρο 7 και 11,
Εκτιμώντας:
ότι ορισμένα κράτη μέλη συνάντησαν διοικητικές δυσκολίες για να εφαρμόσουν τις διατάξεις του κανονισμού (ΕΟΚ) αριθ. 3478/92 της Επιτροπής της 1ης Δεκεμβρίου 1992 περί λεπτομερών κανόνων εφαρμογής του καθεστώτος πριμοδότησης στον τομέα του ακατέργαστου καπνού (2), όπως τροποποιήθηκε τελευταία από τον κανονισμό (ΕΚ) αριθ. 479/94 (3)- ότι πρέπει, συνεπώς, για τη συγκομιδή 1994, να υπάρξει η δυνατότητα για τα κράτη μέλη να μπορούν να υπαγάγουν στο καθεστώς πριμοδότησης τις συμβάσεις καλλιέργειας που έχουν συναφθεί και έχουν καταχωρηθεί πριν από ορισμένη προθεσμία- ότι η ίδια δυνατότητα πρέπει να δοθεί για την κατάθεση και την καταχώρηση των δηλώσεων καλλιέργειας-
ότι πρέπει, συνεπώς, να τροποποιηθεί και ο κανονισμός (ΕΟΚ) αριθ. 3477/92 της Επιτροπής της 1ης Δεκεμβρίου 1992 περί λεπτομερών κανόνων εφαρμογής του καθεστώτος ποσοστώσεων στον τομέα του ακατέργαστου καπνού για τη συγκομιδή των ετών 1993 και 1994 (4), όπως τροποποιήθηκε τελευταία από τον κανονισμό (ΕΚ) αριθ. 813/94 (5), όσον αφορά την προθεσμία για τη δεύτερη διανομή των πιστοποιητικών καλλιέργειας ή βεβαιώσεων ποσοστώσεων που δεν έχουν χρησιμοποιηθεί-
ότι τα εν λόγω μέτρα πρέπει να εφαρμοσθούν το ταχύτερο δυνατόν-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Καπνού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο τέλος του άρθρου 11 παράγραφος 3 του κανονισμού (ΕΟΚ) αριθ. 3477/92, προστίθεται το ακόλουθο κείμενο:
"Για τη συγκομιδή 1994, τα κράτη μέλη μπορούν να δεχθούν να υπαχθούν στο καθεστώς πριμοδότησης οι ποσότητες που έχουν κατανεμηθεί από τις επιχειρήσεις επεξεργασίας πριν από τις 14 Ιουλίου."
Άρθρο 2
Ο κανονισμός (ΕΟΚ) αριθ. 3478/92 τροποποιείται ως εξής:
1. Το άρθρο 3 παράγραφος 1 τελευταία φράση αντικαθίσταται από το ακόλουθο κείμενο:
"Για τη συγκομιδή 1994, τα κράτη μέλη μπορούν να υπαγάγουν στο καθεστώς πριμοδότησης τις συμβάσεις που έχουν συναφθεί το αργότερο στις 4 Ιουλίου και, στην περίπτωση των συμβάσεων που έχουν συναφθεί μετά από παραχώρηση συμπληρωματικών ποσοτήτων δυνάμει του άρθρου 11 παράγραφος 3 του κανονισμού (ΕΟΚ) αριθ. 3477/92 της Επιτροπής (6)(), πριν από τις 23 Ιουλίου.
"
2. Το άρθρο 3 παράγραφος 2 τελευταία φράση αντικαθίσταται από το ακόλουθο κείμενο:
"Για τη συγκομιδή 1994, τα κράτη μέλη μπορούν να υπαγάγουν στο καθεστώς πριμοδότησης τις συμβάσεις που έχουν υποβληθεί για καταχώρηση πριν από τις 13 Ιουλίου και στην περίπτωση συμβάσεων που έχουν συναφθεί μετά από παραχώρηση συμπληρωματικών ποσοτήτων δυνάμει του άρθρου 11 παράγραφος 3 του κανονισμού (ΕΟΚ) αριθ. 3477/92, πριν από τις 30 Ιουλίου."
3. Το άρθρο 5α παράγραφος 1 τρίτο εδάφιο αντικαθίσταται από το ακόλουθο κείμενο:
"Για τη συγκομιδή 1994, τα κράτη μέλη μπορούν να υπαγάγουν στο καθεστώς πριμοδότησης τις δηλώσεις καλλιέργειας που έχουν υποβληθεί στις αρμόδιες αρχές το αργότερο έως τις 4 Ιουλίου και, στην περίπτωση των δηλώσεων καλλιέργειας που έχουν εκδοθεί μετά την παραχώρηση συμπληρωματικών ποσοτήτων δυνάμει του άρθρου 11 παράγραφος 3 του κανονισμού (ΕΟΚ) αριθ. 3477/92, πριν από τις 23 Ιουλίου."
4. Το άρθρο 5α παράγραφος 4 δεύτερο εδάφιο αντικαθίσταται από το ακόλουθο κείμενο:
"Για τη συγκομιδή 1994, τα κράτη μέλη μπορούν να επιτρέψουν να παραταθούν οι προθεσμίες της 1ης Μαΐου και της 20ής Μαΐου έως τις 13 Ιουλίου και έως τις 30 Ιουλίου, αντιστοίχως."
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Ιουλίου 1994.

Labels: 7
11
17
6